鄭漕生辰二首  其一
作者：陳淵
朝代：宋

paragraphs: 至公無轍迹，萬變歸諸正。
誰云學則然，要在成以性。
我公鍾間氣，異禀剛且勁。
一毫不容私，心境自澄映。
超然是非表，燭物眼常淨。
還將溟渤量，一了百川競。
由来仁者壽，茲理天所命。
欲知椿齡永，視此寛平政。
桂花弄小春，晚香適再盛。
年年幾望月，影泛杯中聖。
尚書心如水，遠裔有餘慶。
何以繼清風，家聲南北鄭。